Wees geduldig met kolwers, pleit KagisoKagiso Rabada. Foto: Adrian Dennis/AFP. 151, 179, 118, 169, 152 en 99. Nee, die bogenoemde tellings weerspieël nie Marnus Labuschagne se jongste kolfbeurte nie; dit is eerder die ganse Protea-kolflys se geploeter van die laaste paar toetse. Herschelle Gibbs het juis in die aanloop tot die reeks teen Australië gesê dat die Proteas nie ŉ kat se kans staan nie: Die boulers kan met die beste ter wêreld saamgesels, maar die kolwers gaan sukkel om by die Aussies kers vas te hou. In die eerste toets op die Gabba – weliswaar op ŉ groen mamba wat ŉ hele paar puriste laat frons het – kon slegs Kyle Verreynne meer as 50 lopies aanteken. Daarteenoor het Kagiso Rabada, Anrich Nortjé en Marco Jansen op alle suiers gevuur. Veral Rabada het uitgeblink en benewens sy agt paaltjies in die wedstryd het hy ook vir David Warner twee keer uitgehaal om ŉ sielkundige slag te slaan. Nou het die ster-snelbouler om geduld met die sukkelende kolwers gepleit. Fourth wicket for Kagiso Rabada ????Rabada gets Warner, Khawaja, Smith and Travis Head.#AUSvSA #TestCricket #WTC23 pic.twitter.com/vPYp3WIKBl — Cricket.Social (@_cricketsocial) December 18, 2022 “Ons kolwers is nogal onervare. Eintlik is ons hele span onervare; veral wanneer daar na ander lande gekyk word,” het Rabada ná die Gabba-toets gesê. “Ek het saam met Dean Elgar en Temba Bavuma die meeste toetse vir Suid-Afrika gespeel en dit kan soms nogal ŉ frustrasie wees. Ek sonder nie net die kolwers uit nie; ŉ mens moet verstaan dat hierdie dinge gebeur wanneer jou span in ’n herbou-fase is.” Rassie van der Dussen word op die Gabba skoongeboul. Foto: Twitter. Toe Rabada destyds sy buiging gemaak het, was AB de Villiers, Faf du Plessis en Dale Steyn nog deel van die nasionale opset. “Ek het al in ŉ sterbelaaide span gespeel waar jy letterlik saam met van die beste spelers ooit op die veld gestap het. Ek dink nie dat dit iets is wat te gereeld gebeur nie. Nou is daar baie nuwe spelers wat eers aan internasionale krieket gewoond moet raak. ŉ Mens moet dus geduldig wees, maar terselfdertyd kan jy nie ŉ voorstander vir swak vertonings wees nie.” Soos wat dinge nou aangaan sal die boulers nie net paaltjies moet neem nie, hulle sal ook hul bes moet doen om lopies bymekaar te maak. Keshav Maharaj het juis vantevore gesê dat die boulers nou hard oefen om te sorg dat hul kolwe ook die praatwerk kan doen. “As boulers skaaf ons gereeld aan ons kolfwerk tydens die netsessies. Ons trotseer ander boulers, terwyl die afrigters ook gereeld vir ons balle gooi.”